Κανονισμός (ΕΚ) αριθ. 586/2001 της Επιτροπής

της 26ης Μαρτίου 2001

για εφαρμογή του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά τον ορισμό των κύριων ομάδων βιομηχανικών κλάδων (ΚΟΒΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1165/98 του Συμβουλίου, της 19ης Μαΐου 1998, περί βραχυπρόθεσμων στατιστικών(1), και ιδίως το άρθρο 3 και το άρθρο 17 στοιχείο γ),

Εκτιμώντας τα ακόλουθα:

(1) Ο κανονισμός (ΕΚ) αριθ. 1165/98 θεσπίζει ένα κοινό πλαίσιο για την παραγωγή βραχυπρόθεσμων κοινοτικών στατιστικών του οικονομικού κύκλου.

(2) Σύμφωνα με το άρθρο 3 και το άρθρο 17 στοιχείο γ) του κανονισμού (ΕΚ) αριθ. 1165/98, απαιτούνται μέτρα εφαρμογής σχετικά με τον ορισμό των κύριων ομάδων βιομηχανικών κλάδων.

(3) Ο ορισμός των κύριων ομάδων βιομηχανικών κλάδων βασίζεται στη στατιστική ονοματολογία των οικονομικών δραστηριοτήτων στην Ευρωπαϊκή Κοινότητα (NACE αναθ. 1), κανονισμός (ΕΟΚ) αριθ. 3037/90 του Συμβουλίου(2) όπως τροποποιήθηκε τελευταία από τον κανονισμό (ΕΚ) αριθ. 761/93 της Επιτροπής(3). Για τη διάκριση των κύριων ομάδων των βιομηχανικών κλάδων χρησιμοποιείται το επίπεδο ανάλυσης σε ομάδες (διψήφιος κωδικός).

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος, που συστάθηκε με βάση την απόφαση 89/382/ΕΟΚ, Ευρατόμ του Συμβουλίου(4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ορισμός των κύριων ομάδων βιομηχανικών κλάδων (ΚΟΒΚ)

Στο παράρτημα του παρόντος κανονισμού παρατίθεται η κατανομή των κύριων ομάδων βιομηχανικών κλάδων σε ομάδες της NACE αναθ. 1.

Άρθρο 2

Μη διαθεσιμότητα στοιχείων σε επίπεδο ομάδων της NACE αναθ. 1

Τα κράτη που δεν υπολογίζουν τα στατιστικά στοιχεία που καλύπτονται από τον κανονισμό (ΕΚ) αριθ. 1165/98 σε επίπεδο ομάδων της NACE αναθ. 1, δύνανται να υπολογίζουν τους εθνικούς συντελεστές στάθμισης για τις ομάδες ενός συγκεκριμένου τμήματος προκειμένου να διαιρέσουν σε ομάδες τα στοιχεία που αφορούν το εν λόγω τμήμα.

Τα κράτη μέλη που εφαρμόζουν, εν μέρει ή εξ ολοκλήρου, την κατανομή σε κύριες ομάδες βιομηχανικών κλάδων με βάση τα τμήματα της NACE αναθ. 1, ενημερώνουν την Eurostat για τους συντελεστές στάθμισης που χρησιμοποιούν για το διαχωρισμό σε ομάδες της NACE αναθ. 1.

Άρθρο 3

Εφαρμογή των ορισμών

Τα κράτη μέλη εφαρμόζουν τους ορισμούς που παρατίθενται στο παράρτημα για τα στατιστικά στοιχεία που κοινοποιούνται με βάση τον κανονισμό (ΕΚ) αριθ. 1165/98, το αργότερο εντός τριών μηνών από την έναρξη ισχύος του παρόντος κανονισμού τα κράτη μέλη, κατά την εφαρμογή των ορισμών που παρατίθενται στο παράρτημα, λαμβάνουν τα απαραίτητα μέτρα προκειμένου να διασφαλίσουν ότι τα υπάρχοντα στατιστικά στοιχεία που καλύπτονται από τον κανονισμό (ΕΚ) αριθ. 1165/98 αναπροσαρμόζονται, μέσω νέων υπολογισμών ή εκτιμήσεων, προκειμένου να ανταποκρίνονται στους εν λόγω ορισμούς.

Άρθρο 4

Πληροφορίες για τη συμμόρφωση προς τους ορισμούς

Κάθε κράτος μέλος διαβιβάζει στην Επιτροπή, κατόπιν αιτήματος της, κάθε σχετική πληροφορία για τη συμμόρφωση προς τους ορισμούς που παρατίθενται στο παράρτημα.

Άρθρο 5

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Ειρημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαρτίου 2001.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 162 της 5.6.1998, σ. 1.

(2) ΕΕ L 293 της 24.10.1990, σ. 1.

(3) ΕΕ L 83 της 3.4.1993, σ. 1.

(4) ΕΕ L 181 της 28.6.1989, σ. 47.

ΠΑΡΑΡΤΗΜΑ

ΚΑΤΑΝΟΜΗ ΤΩΝ ΚΛΑΣΕΩΝ ΤΗ NACE ΑΝΑΘ. 1 ΣΕ ΚΑΤΗΓΟΡΙΕΣ ΟΜΑΔΟΠΟΙΗΜΕΝΗΣ ΤΑΞΙΝΟΜΗΣΗΣ

>ΘΕΣΗ ΠΙΝΑΚΑ>